title: 2018 m. liepos 16 d. Tarybos sprendimas (ES) 2018/1062 dėl pozicijos, kurios Europos Sąjungos vardu turi būti laikomasi IEPS jungtiniame komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu, dėl IEPS jungtinio komiteto ir specialiųjų komitetų darbo tvarkos taisyklių priėmimo

text:
27.7.2018

                  LT

                  Europos Sąjungos oficialusis leidinys

                  L 190/13

         TARYBOS SPRENDIMAS (ES) 2018/1062
         2018 m. liepos 16 d.
         dėl pozicijos, kurios Europos Sąjungos vardu turi būti laikomasi IEPS jungtiniame komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu, dėl IEPS jungtinio komiteto ir specialiųjų komitetų darbo tvarkos taisyklių priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 100 straipsnio 2 dalimi, 207 straipsnio 4 dalies pirma pastraipa ir 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos sprendimu (ES) 2017/37 (1) numatytas Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) (toliau – Susitarimas) pasirašymas Europos Sąjungos vardu. Susitarimas buvo pasirašytas 2016 m. spalio 30 d.;

                     (2)

                     Tarybos sprendimu (ES) 2017/38 (2) numatomas Susitarimo dalių, įskaitant jo nuostatas dėl IEPS jungtinio komiteto ir specialiųjų komitetų įsteigimo, laikinas taikymas. Susitarimas laikinai taikomas nuo 2017 m. rugsėjo 21 d.;

                     (3)

                     pagal Susitarimo 26.1 straipsnio 4 dalies d punktą IEPS jungtinis komitetas nustato savo darbo tvarkos taisykles;

                     (4)

                     pagal Susitarimo 26.2 straipsnio 4 dalį specialieji komitetai pagal savo poreikius nustato ir keičia savo darbo tvarkos taisykles;

                     (5)

                     Susitarime numatyta, kad savo pirmame posėdyje IEPS jungtinis komitetas turi priimti savo darbo tvarkos taisykles;

                     (6)

                     jeigu kiekvienas specialusis komitetas pagal 26.2 straipsnio 4 dalį nenusprendžia kitaip, šios darbo tvarkos taisyklės mutatis mutandis taikomos ir specialiesiems komitetams;

                     (7)

                     todėl, siekiant užtikrinti veiksmingą Susitarimo įgyvendinimą, tikslinga nustatyti poziciją, kurios Sąjungos vardu turi būti laikomasi IEPS jungtiniame komitete, grindžiamą pridedamu IEPS jungtinio komiteto sprendimo dėl darbo tvarkos taisyklių projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios turi būti laikomasi Sąjungos vardu IEPS jungtinio komiteto, įsteigto Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), pirmame posėdyje dėl IEPS jungtinio komiteto ir specialiųjų komitetų darbo tvarkos taisyklių, grindžiama prie šio sprendimo pridėtu IEPS jungtinio komiteto sprendimo projektu.

            2 straipsnis
            Šis sprendimas skirtas Komisijai.

            Priimta Briuselyje 2018 m. liepos 16 d.

                  Tarybos vardu

                  Pirmininkė

               J. BOGNER-STRAUSS

            (1)  2016 m. spalio 28 d. Tarybos sprendimas (ES) 2017/37 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) pasirašymo Europos Sąjungos vardu (OL L 11, 2017 1 14, p. 1).

            (2)  2016 m. spalio 28 d. Tarybos sprendimas (ES) 2017/38 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) laikino taikymo (OL L 11, 2017 1 14, p. 1080).

            PROJEKTAS
            IEPS JUNGTINIO KOMITETO SPRENDIMAS Nr. […/2018]
            … m. … … d.
            kuriuo priimamos IEPS jungtinio komiteto ir specialiųjų komitetų darbo tvarkos taisyklės
            IEPS JUNGTINIS KOMITETAS,
            atsižvelgdamas į Kanados ir Europos Sąjungos bei jos valstybių narių išsamų ekonomikos ir prekybos susitarimą (IEPS), ypač į jo 26.1 straipsnio 4 dalies d punktą ir 26.2 straipsnio 4 dalį,
            kadangi:

                        (1)

                        pagal Susitarimo 30.7 straipsnio 3 dalį tam tikros Susitarimo dalys taikomos laikinai nuo 2017 m. rugsėjo 21 d.;

                        (2)

                        pagal Susitarimo 26.1 straipsnio 4 dalies d punktą IEPS jungtinis komitetas turi priimti savo darbo tvarkos taisykles;

                        (3)

                        pagal Susitarimo 26.2 straipsnio 4 dalį specialieji komitetai pagal savo poreikius nustato ir keičia savo darbo tvarkos taisykles,

                  NUSPRENDĖ:
            Priimamos priede pateiktos IEPS jungtinio komiteto ir jo specialiųjų komitetų darbo tvarkos taisyklės.

               Priimta …

                     IEPS jungtinio komiteto vardu

                     Bendrapirmininkiai

            PRIEDAS
            IEPS JUNGTINIO KOMITETO DARBO TVARKOS TAISYKLĖS

               1 taisyklė
               Sudėtis ir pirmininkas

                  1.   IEPS jungtinis komitetas, įsteigtas pagal Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) (toliau – Susitarimas) 26.1 straipsnį, atlieka Susitarimo 26.1 straipsnyje nustatytas užduotis, atsako už Susitarimo įgyvendinimą bei taikymą ir padeda siekti Susitarimo bendrųjų tikslų.

                  2.   Pagal Susitarimo 26.1 straipsnio 1 dalį IEPS jungtinį komitetą sudaro Susitarimo Šalių atstovai (toliau – IEPS jungtinio komiteto nariai), ir jam bendrai pirmininkauja Kanados tarptautinės prekybos ministras ir už prekybą atsakingas Europos Komisijos narys. Kaip nustatyta Susitarimo 26.1 straipsnio 1 dalyje, bendrapirmininkiams gali atstovauti jų atitinkamai paskirti asmenys.

                  3.   Šiose darbo tvarkos taisyklėse vartojamas terminas „Šalys“ apibrėžtas Susitarimo 1.1 straipsnyje.

               2 taisyklė
               Atstovavimas

                  1.   Kiekviena Susitarimo Šalis perduoda kitai Susitarimo Šaliai savo IEPS jungtinio komiteto narių sąrašą. Sąrašą tvarko ir nuolat atnaujina IEPS jungtinio komiteto sekretoriatas.

                  2.   Jeigu IEPS jungtinio komiteto bendrapirmininkis negali dalyvauti posėdyje, jam gali atstovauti paskirtas asmuo. Apie paskyrimą bendrapirmininkis arba jo paskirtas asmuo kuo anksčiau iki posėdžio raštu praneša kitam bendrapirmininkiui ir atitinkamam ryšių centrui.

                  3.   IEPS jungtinio komiteto bendrapirmininkio paskirtas asmuo to bendrapirmininkio teisėmis naudojasi tiek, kiek yra paskirtas. Šiose darbo tvarkos taisyklėse tolesnės nuorodos į IEPS jungtinio komiteto narius ir bendrapirmininkius suprantamos kaip apimančios ir paskirtąjį asmenį.

               3 taisyklė
               IEPS jungtinio komiteto sekretoriatas
               Pagal Susitarimo 26.5 straipsnį Šalių paskirti IEPS ryšių centrai atlieka IEPS jungtinio komiteto sekretoriato funkcijas.

               4 taisyklė
               Posėdžiai

                  1.   Pagal Susitarimo 26.1 straipsnio 2 dalį IEPS jungtinis komitetas posėdžiauja kartą per metus arba bet kurios Šalies prašymu. Jeigu bendrapirmininkiai nenusprendžia kitaip, posėdžiai rengiami pakaitomis Briuselyje ir Otavoje.

                  2.   Pagal Susitarimo 26.6 straipsnio 1 dalį IEPS jungtinio komiteto posėdžiai gali būti rengiami kaip vaizdo konferencijos arba konferencijos telefonu.

                  3.   Kiekvieną IEPS jungtinio komiteto posėdį Susitarimo Šalių sutartą dieną ir vietą sušaukia IEPS jungtinio komiteto sekretoriatas. Kaip nustatyta 26.6 straipsnio 2 dalyje, posėdį Susitarimo Šalys stengiasi surengti per 30 dienų po to, kai Susitarimo Šalis gauna kitos Susitarimo Šalies prašymą susirinkti posėdžio.

               5 taisyklė
               Delegacijos
               IEPS jungtinio komiteto narius gali lydėti Vyriausybės pareigūnai. Prieš kiekvieną posėdį IEPS jungtinio komiteto bendrapirmininkiams pranešama apie numatomą kiekvienos Susitarimo Šalies delegacijos sudėtį.

               6 taisyklė
               Dokumentai
               Kai IEPS jungtinio komiteto svarstymai grindžiami rašytiniais patvirtinamaisiais dokumentais, IEPS jungtinio komiteto sekretoriatas šiuos dokumentus sunumeruoja ir išplatina kaip IEPS jungtinio komiteto dokumentus.

               7 taisyklė
               Korespondencija

                  1.   IEPS jungtinio komiteto bendrapirmininkiams skirta korespondencija siunčiama IEPS jungtinio komiteto sekretoriatui, kad šis prireikus ją perduotų IEPS jungtinio komiteto nariams.

                  2.   IEPS jungtinio komiteto bendrapirmininkių siunčiamą korespondenciją IEPS jungtinio komiteto sekretoriatas sunumeravęs siunčia jos gavėjams ir prireikus kitiems IEPS jungtinio komiteto nariams.

               8 taisyklė
               Posėdžių darbotvarkė

                  1.   IEPS jungtinio komiteto sekretoriatas sudaro preliminarią kiekvieno posėdžio darbotvarkę. Ji ne vėliau kaip likus 15 kalendorinių dienų iki posėdžio pradžios kartu su susijusiais dokumentais pateikiama IEPS jungtinio komiteto nariams, įskaitant bendrapirmininkius.

                  2.   Į preliminarią darbotvarkę įtraukiami klausimai, dėl kurių įtraukimo į darbotvarkę ne vėliau kaip likus 21 dienai iki posėdžio pradžios IEPS jungtinio komiteto sekretoriatas gauna Susitarimo Šalies prašymą kartu su susijusiais dokumentais.

                  3.   Atsižvelgdami į Susitarimo 26.4 straipsnį, IEPS jungtinio komiteto bendrapirmininkiai prieš posėdį viešai paskelbia bendrai patvirtintą IEPS jungtinio komiteto preliminarios darbotvarkės versiją.

                  4.   Darbotvarkę IEPS jungtinis komitetas patvirtina kiekvieno posėdžio pradžioje. Į preliminarią darbotvarkę neįtraukti klausimai gali būti įtraukti į darbotvarkę, jei taip nusprendžia Susitarimo Šalys.

                  5.   IEPS jungtinio komiteto bendrapirmininkiai dalyvauti posėdžiuose gali bendru sutarimu pakviesti stebėtojus, įskaitant Susitarimo Šalių kitų institucijų atstovus ar nepriklausomus ekspertus, kad jie pateiktų informacijos tam tikrais klausimais.

                  6.   IEPS jungtinio komiteto bendrapirmininkiai bendru sutarimu gali sutrumpinti arba pailginti 1 ir 2 dalyse nurodytus laikotarpius, kad būtų atsižvelgta į konkretaus atvejo aplinkybes.

               9 taisyklė
               Posėdžių protokolai

                  1.   IEPS jungtinio komiteto sekretoriatas parengia kiekvieno posėdžio protokolo projektą paprastai per 21 dieną nuo posėdžio pabaigos, išskyrus atvejus, kai bendru sutarimu nusprendžiama kitaip.

                  2.   Paprastai protokole pateikiamas kiekvieno darbotvarkės klausimo apibendrinimas, prireikus nurodant:

                              a)

                              IEPS jungtiniam komitetui pateiktus dokumentus;

                              b)

                              visus pareiškimus, kuriuos įtraukti į protokolą paprašė IEPS jungtinio komiteto narys, ir

                              c)

                              priimtus sprendimus, pateiktas rekomendacijas, bendrus pareiškimus, dėl kurių priimtas sprendimas, ir konkrečiais klausimais priimtas praktines išvadas.

                  3.   Protokole pateikiamas visų asmenų, bet kokiu statusu dalyvavusių posėdyje, vardų ir pavardžių sąrašas, kartu nurodant jų pareigybes ir atstovaujamus subjektus.

                  4.   Protokolą bendrapirmininkiai raštu patvirtina per 28 dienas nuo posėdžio dienos arba iki kitos Susitarimo Šalių nustatytos datos. Kai protokolas patvirtinamas, IEPS jungtinio komiteto sekretoriato ryšių centrai pasirašo du protokolo egzempliorius ir kiekviena Susitarimo Šalis gauna po vieną šių dokumentų originalo egzempliorių. Šalys gali nuspręsti, kad elektroninių egzempliorių pasirašymas ir keitimasis jais atitinka šį reikalavimą. Pasirašyto protokolo kopijos perduodamos IEPS jungtinio komiteto nariams.

                  5.   IEPS jungtinio komiteto sekretoriatas taip pat parengia protokolo santrauką. Patvirtinę santraukos tekstą, Jungtinio komiteto bendrapirmininkiai, atsižvelgdami į Susitarimo 26.4 straipsnį, posėdžio protokolo santrauką paskelbia viešai.

               10 taisyklė
               Sprendimai ir rekomendacijos

                  1.   IEPS jungtinis komitetas priima sprendimus dėl visų klausimų, kai taip numatyta šiame Susitarime, taip pat gali teikti atitinkamas rekomendacijas. IEPS jungtinis komitetas veikia bendru sutarimu, kaip numatyta Susitarimo 26.3 straipsnio 3 dalyje.

                  2.   Laikotarpiu tarp posėdžių IEPS jungtinis komitetas sprendimus ar rekomendacijas gali priimti taikydamas rašytinę procedūrą, jei bendru sutarimu taip susitaria Susitarimo Šalys. Tuo tikslu IEPS jungtinio komiteto bendrapirmininkiai, laikydamiesi 7 taisyklės, pasiūlymo tekstą raštu išplatina IEPS jungtinio komiteto nariams ir nurodo terminą, per kurį nariai turi pranešti apie visus jiems susirūpinimą keliančius klausimus ar pakeitimus, kuriuos jie nori padaryti. Pasibaigus šiam terminui, patvirtinti pasiūlymai perduodami pagal 7 taisyklę ir įrašomi į kito posėdžio protokolą.

                  3.   Kai pagal Susitarimą IEPS jungtinis komitetas įgaliojamas priimti sprendimus, rekomendacijas ar aiškinimus, tokie aktai atitinkamai vadinami „sprendimu“, „rekomendacija“ arba „aiškinimu“. IEPS jungtinio komiteto sekretoriatas sprendimui, rekomendacijai ar aiškinimui suteikia serijos numerį, nurodo priėmimo datą ir temą. Kiekviename sprendime nurodoma diena, kurią jis įsigalioja, su sąlyga, kad įvykdomi visi būtini vidaus reikalavimai ir procedūros.

                  4.   Kiekvieną sprendimą, rekomendaciją ar aiškinimą pasirašo IEPS jungtinio komiteto bendrapirmininkiai.

                  5.   Susitarimo Šalys užtikrina, kad IEPS jungtinio komiteto priimti sprendimai, rekomendacijos ar aiškinimai būtų viešai skelbiami.

                  6.   Jei IEPS jungtinis komitetas priima sprendimus, kuriais pagal Susitarimo 30.2 straipsnio 2 dalį iš dalies keičiami Susitarimo protokolai ir priedai, tekstai visomis kalbomis yra autentiški, kaip nustatyta Susitarimo 30.11 straipsnyje.

               11 taisyklė
               Viešumas ir konfidencialumas

                  1.   Jei Susitarime nenustatyta kitaip arba jei bendrapirmininkiai nenusprendžia kitaip, IEPS jungtinio komiteto posėdžiai nėra vieši.

                  2.   Kai Susitarimo Šalis pateikia IEPS jungtiniam komitetui ar bet kuriam specialiajam komitetui ar kitam pagal Susitarimą įsteigtam organui informaciją, kuri pagal jos įstatymus ir kitas reglamentavimo nuostatas laikoma konfidencialia arba saugoma nuo atskleidimo, kita Susitarimo Šalis tą informaciją taip pat laiko konfidencialia, kaip nustatyta Susitarimo 26.4 straipsnyje.

               12 taisyklė
               Kalbos

                  1.   IEPS jungtinio komiteto oficialiosios kalbos yra Susitarimo Šalių oficialiosios kalbos.

                  2.   IEPS jungtinio komiteto darbo kalbos yra anglų ir (arba) prancūzų. Jei bendrapirmininkiai nenusprendžia kitaip, svarstydamas klausimus IEPS jungtinis komitetas paprastai remiasi tomis kalbomis parengtais dokumentais.

               13 taisyklė
               Išlaidos

                  1.   Kiekviena Susitarimo Šalis padengia visas išlaidas, kurias patiria dėl dalyvavimo IEPS jungtinio komiteto posėdžiuose.

                  2.   Išlaidas, susijusias su posėdžių organizavimu ir dokumentų dauginimu, padengia posėdį rengianti Susitarimo Šalis.

                  3.   Išlaidas, susijusias su vertimu per posėdžius į Jungtinio komiteto darbo kalbas ir iš tų kalbų, padengia posėdį rengianti Susitarimo Šalis. Vertimo žodžiu ir raštu į kitas kalbas, nei 12 taisyklėje nurodytos darbo kalbos, arba iš tų kalbų išlaidas padengia šių paslaugų prašanti Susitarimo Šalis.

               14 taisyklė
               Specialieji komitetai ir kiti organai

                  1.   Pagal Susitarimo 26.1 straipsnio 4 dalies b punktą IEPS jungtinis komitetas prižiūri visų specialiųjų komitetų ir kitų pagal Susitarimą įsteigtų organų darbą.

                  2.   IEPS jungtiniam komitetui raštu pranešama apie specialiųjų komitetų arba kitų pagal Susitarimą įsteigtų organų paskirtus ryšių centrus. Visa susijusi korespondencija, dokumentai ir pranešimai, kuriais dėl Susitarimo įgyvendinimo tarpusavyje keičiasi kiekvieno specialiojo komiteto ryšių centrai, vienu metu perduodami IEPS jungtinio komiteto sekretoriatui.

                  3.   Pagal 26.2 straipsnio 6 dalį specialieji komitetai kiekvieno savo posėdžio rezultatus ir išvadas pateikia IEPS jungtiniam komitetui.

                  4.   Jeigu kiekvienas specialusis komitetas pagal Susitarimo 26.2 straipsnio 4 dalį nenusprendžia kitaip, šios darbo tvarkos taisyklės mutatis mutandis taikomos ir specialiesiems komitetams bei kitiems pagal Susitarimą įsteigtiems organams.


title: 2018 m. liepos 25 d. Valstybių narių vyriausybių atstovų sprendimas (ES, Euratomas) 2018/1150, kuriuo skiriamas Teisingumo Teismo teisėjas

text:
20.8.2018

                  LT

                  Europos Sąjungos oficialusis leidinys

                  L 209/1

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2018/1150
         2018 m. liepos 25 d.
         kuriuo skiriamas Teisingumo Teismo teisėjas
         EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
         atsižvelgdami į Europos Sąjungos sutartį, ypač į jos 19 straipsnį,
         atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
         atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
         kadangi:

                     (1)

                     2018 m. spalio 6 d. baigiasi keturiolikos Teisingumo Teismo teisėjų ir penkių generalinių advokatų kadencija. Todėl reikėtų paskirti asmenis į šias pareigas laikotarpiui nuo 2018 m. spalio 7 d.;

                     (2)

                     teisėjų ir generalinių advokatų kadencija yra šešeri metai;

                     (3)

                     į Teisingumo Teismo teisėjo vietą buvo pasiūlyta Nuno José CARDOSO DA SILVA PIÇARRA kandidatūra;

                     (4)

                     Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Nuno José CARDOSO DA SILVA PIÇARRA tinkamumo eiti Teisingumo Teismo teisėjo pareigas,

               PRIĖMĖ ŠĮ SPRENDIMĄ:

            1 straipsnis
            Laikotarpiui nuo 2018 m. spalio 7 d. iki 2024 m. spalio 6 d. Teisingumo Teismo teisėju skiriamas Nuno José CARDOSO DA SILVA PIÇARRA.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2018 m. liepos 25 d.

                  Pirmininkas

               N. MARSCHIK


title: 2018 m. rugsėjo 5 d. Komisijos sprendimas (ES) 2018/1222 dėl pasiūlytos piliečių iniciatyvos „End the Cage Age“ (pranešta dokumentu Nr. C(2018) 5829)

text:
10.9.2018

                  LT

                  Europos Sąjungos oficialusis leidinys

                  L 227/7

         KOMISIJOS SPRENDIMAS (ES) 2018/1222
         2018 m. rugsėjo 5 d.
         dėl pasiūlytos piliečių iniciatyvos „End the Cage Age“

               (pranešta dokumentu Nr. C(2018) 5829)

         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „End the Cage Age“ dalykas yra toks: „Šimtai milijonų ES ūkinių gyvūnų didžiąją gyvenimo dalį praleidžia narvuose, patirdami didelių kančių. Raginame Europos Komisiją nutraukti šį nehumanišką elgesį su ūkiniais gyvūnais.“;

                     (2)

                     pasiūlytos piliečių iniciatyvos tikslai įvardyti taip: „Kasmet narvuose kankinasi daugybė ūkinių gyvūnų. Narvai yra žiauri ir nereikalinga priemonė, nes yra įgyvendinamų didesnę gerovę užtikrinančių sistemų, kuriose narvai nenaudojami. Todėl Komisija raginama pasiūlyti teisės nuostatų, kuriomis būtų uždrausta naudoti: narvus vištoms dedeklėms, triušiams, vištaitėms, veisliniams broileriams, dedeklėms veisėjoms, putpelėms, antims ir žąsims laikyti, paršiavimuisi skirtas dėžes paršavedėms, atskirus gardus paršavedėms, kur jie dar neuždrausti, atskirus gardus veršeliams, kur jie dar neuždrausti.“;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje nustatyta, inter alia, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     remiantis SESV 43 straipsnio 2 dalimi gali būti priimtas Sutartims įgyvendinti reikalingas Sąjungos teisės aktas, kuriuo būtų įtvirtintos nuostatos, būtinos siekiant bendros žemės ūkio politikos tikslų, įskaitant narvų draudimą žemės ūkio produktų gamybos srityje;

                     (6)

                     pasiūlyta piliečių iniciatyva siekiama, kad Komisija pateiktų teisės aktų, kuriais nustatomi su žemės ūkio gamyba susiję draudimai, pasiūlymų, todėl pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška ar nepagrįsta ir ji akivaizdžiai neprieštarauja Sąjungos vertybėms, nustatytoms ES sutarties 2 straipsnyje;

                     (8)

                     todėl pasiūlyta piliečių iniciatyva „End the Cage Age“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis

               1.   Užregistruojama pasiūlyta piliečių iniciatyva „End the Cage Age“.

               2.   Remiantis tuo, kad šia pasiūlyta piliečių iniciatyva siekiama Komisijai siūlyti priimti teisės aktą, kuriuo nustatomi su žemės ūkio gamyba susiję draudimai, gali būti renkami pritarimo jai pareiškimai.

            2 straipsnis
            Šis sprendimas įsigalioja 2018 m. rugsėjo 11 d.

            3 straipsnis
            Šis sprendimas skirtas pasiūlytos piliečių iniciatyvos „End the Cage Age“ organizatoriams (piliečių komiteto nariams), kuriems kaip kontaktiniai asmenys atstovauja Léopoldine CHARBONNEAUX ir Olga KIKOU.

            Priimta Briuselyje 2018 m. rugsėjo 5 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.


title: 2018 m. rugsėjo 18 d. Tarybos sprendimas (ES) 2018/1256, kuriuo skiriamas Regionų komiteto Vokietijos Federacinės Respublikos pasiūlytas pakaitinis narys

text:
20.9.2018

                  LT

                  Europos Sąjungos oficialusis leidinys

                  L 237/11

         TARYBOS SPRENDIMAS (ES) 2018/1256
         2018 m. rugsėjo 18 d.
         kuriuo skiriamas Regionų komiteto Vokietijos Federacinės Respublikos pasiūlytas pakaitinis narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Vokietijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.

                     (2)

                     pasibaigus Sven AMBROSY kadencijai tapo laisva Regionų komiteto pakaitinio nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. Regionų komiteto pakaitiniu nariu skiriamas:

                        —

                        Oliver SCHENK, Chef der Staatskanzlei und Staatsminister für Bundes- und Europaangelegenheiten (Freistaat Sachsen).

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2018 m. balandžio 18 d. Europos Parlamento sprendimas (ES) 2018/1309, dėl Europos Sąjungos 2016 finansinių metų bendrojo biudžeto įvykdymo patvirtinimo, I skirsnis. Europos Parlamentas

text:
3.10.2018

               LT

               Europos Sąjungos oficialusis leidinys

               L 248/1

      EUROPOS PARLAMENTO SPRENDIMAS (ES) 2018/1309
      2018 m. balandžio 18 d.
      dėl Europos Sąjungos 2016 finansinių metų bendrojo biudžeto įvykdymo patvirtinimo, I skirsnis. Europos Parlamentas
      EUROPOS PARLAMENTAS,

                  —

                  atsižvelgdamas į Europos Sąjungos 2016 finansinių metų bendrąjį biudžetą (1),

                  —

                  atsižvelgdamas į Europos Sąjungos 2016 finansinių metų konsoliduotąsias metines ataskaitas (COM(2017) 365 – C8-0248/2017) (2),

                  —

                  atsižvelgdamas į 2016 finansinių metų biudžeto ir finansų valdymo ataskaitą, I skirsnis – Europos Parlamentas (3),

                  —

                  atsižvelgdamas į vidaus auditoriaus 2016 finansinių metų metinę ataskaitą,

                  —

                  atsižvelgdamas į Audito Rūmų 2016 finansinių metų metinę biudžeto vykdymo ataskaitą su institucijų atsakymais (4),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2016 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir į 318 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 164, 165 ir 166 straipsnius,

                  —

                  atsižvelgdamas į 2014 m. birželio 16 d. Biuro sprendimą dėl Europos Parlamento biudžeto vykdymo vidaus taisyklių (7), ypač į jo 22 straipsnį,

                  —

                  atsižvelgdamas į Darbo tvarkos taisyklių 94 straipsnį, 98 straipsnio 3 dalį ir į IV priedą,

                  —

                  atsižvelgdamas į Biudžeto kontrolės komiteto pranešimą (A8-0105/2018),

                  A.

                  kadangi 2017 m. birželio 28 d. Pirmininkas patvirtino Parlamento 2016 finansinių metų finansines ataskaitas;

                  B.

                  kadangi generalinis sekretorius, kaip vyriausiasis įgaliotasis leidimus suteikiantis pareigūnas, 2017 m. liepos 10 d. pateikė pakankamą patikinimą, kad Parlamento biudžetui skirti ištekliai buvo naudoti pagal numatytą paskirtį ir vadovaujantis patikimo finansų valdymo principais, taip pat kad nustatytos kontrolės procedūros suteikė būtinas garantijas dėl atspindimų operacijų teisėtumo ir tvarkingumo;

                  C.

                  kadangi Reglamento (ES, Euratomas) Nr. 966/2012 166 straipsnio 1 dalyje reikalaujama, kad kiekviena Sąjungos institucija imtųsi visų deramų priemonių dėl pastabų, pateiktų kartu su Europos Parlamento sprendimu dėl biudžeto įvykdymo patvirtinimo;

                  1.

                  patvirtina Pirmininkui, kad Europos Parlamento 2016 finansinių metų biudžetas įvykdytas;

                  2.

                  išdėsto savo pastabas toliau pateikiamoje rezoliucijoje;

                  3.

                  paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 48, 2016 2 24.

         (2)  OL C 323, 2017 9 28, p. 1.

         (3)  OL C 266, 2017 8 11, p. 1.

         (4)  OL C 322, 2017 9 28, p. 1.

         (5)  OL C 322, 2017 9 28, p. 10.

         (6)  OL L 298, 2012 10 26, p. 1.

         (7)  PE 422.541/Bur.


title: 2018 m. spalio 15 d. Tarybos sprendimas (ES) 2018/1561, kuriuo nustatoma pozicija, kurios turi būti laikomasi Europos Sąjungos vardu Europos bendrijos bei jos valstybių narių ir Centrinės Afrikos tarpiniu susitarimu dėl ekonominės partnerystės susitarimo sudarymo įsteigtame EPS komitete dėl EPS komiteto sprendimo dėl Kroatijos Respublikos įstojimo į Europos Sąjungą priėmimo

text:
18.10.2018

                  LT

                  Europos Sąjungos oficialusis leidinys

                  L 261/23

         TARYBOS SPRENDIMAS (ES) 2018/1561
         2018 m. spalio 15 d.
         kuriuo nustatoma pozicija, kurios turi būti laikomasi Europos Sąjungos vardu Europos bendrijos bei jos valstybių narių ir Centrinės Afrikos tarpiniu susitarimu dėl ekonominės partnerystės susitarimo sudarymo įsteigtame EPS komitete dėl EPS komiteto sprendimo dėl Kroatijos Respublikos įstojimo į Europos Sąjungą priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo (SESV), ypač į jos 207 straipsnį ir 218 straipsnio 9 dalį,
         atsižvelgdama į Europos bendrijos bei jos valstybių narių ir Centrinės Afrikos tarpinį susitarimą dėl ekonominės partnerystės susitarimo sudarymo (toliau – Susitarimas) (1),
         atsižvelgdama į Europos Komisijos pasiūlymą,
         kadangi:

                     (1)

                     Susitarimas Sąjungos vardu pasirašytas 2009 m. sausio 15 d. remiantis Tarybos sprendimu 2009/152/EB (2) ir laikinai taikomas nuo 2014 m. rugpjūčio 4 d.;

                     (2)

                     Sutartis dėl Kroatijos Respublikos stojimo į Sąjungą pasirašyta 2011 m. gruodžio 9 d. ir įsigaliojo 2013 m. liepos 1 d.;

                     (3)

                     Kroatijos Respublika prie Susitarimo prisijungė 2017 m. lapkričio 8 d. deponuodama stojimo aktą;

                     (4)

                     pagal Susitarimo 102 straipsnį EPS komitetas gali priimti sprendimą dėl pakeitimų, kurių gali prireikti į Sąjungą įstojus naujoms valstybėms narėms;

                     (5)

                     tikslinga nustatyti poziciją, kurios Sąjungos vardu turi būti laikomasi dėl EPS komiteto sprendimo dėl Susitarimo pakeitimų, būtinų Kroatijos Respublikai įstojus į Sąjungą, priėmimo EPS komiteto metiniame posėdyje,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Europos Sąjungos vardu turi būti laikomasi Europos bendrijos bei jos valstybių narių ir Centrinės Afrikos tarpiniu susitarimu dėl ekonominės partnerystės susitarimo sudarymo įsteigtame EPS komitete dėl EPS komiteto sprendimo dėl Kroatijos Respublikos įstojimo į Europos Sąjungą priėmimo EPS komiteto metiniame posėdyje, grindžiama prie šio sprendimo pridedamu EPS komiteto sprendimo projektu.

            2 straipsnis
            Priimtas EPS komiteto sprendimas skelbiamas Europos Sąjungos oficialiajame leidinyje.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               F. MOGHERINI

            (1)  OL L 57, 2009 2 28, p. 2.

            (2)  2009/152/EB: 2008 m. lapkričio 20 d. Tarybos sprendimas dėl tarpinio Europos bendrijos bei jos valstybių narių ir Centrinės Afrikos ekonominės partnerystės susitarimo pasirašymo ir laikino taikymo (OL L 57, 2009 2 28, p. 1).

            PROJEKTAS
            Europos bendrijos bei jos valstybių narių ir Centrinės Afrikos tarpiniu susitarimu dėl ekonominės partnerystės susitarimo sudarymo įsteigto
            EPS KOMITETO SPRENDIMAS Nr. … /2018
            … m. … … d.
            dėl Kroatijos Respublikos įstojimo į Europos Sąjungą
            EPS KOMITETAS,
            atsižvelgdamas į Europos bendrijos bei jos valstybių narių ir Centrinės Afrikos tarpinį susitarimą dėl ekonominės partnerystės susitarimo sudarymo (toliau – Susitarimas), kuris buvo pasirašytas 2009 m. sausio 15 d. Briuselyje ir laikinai taikomas nuo 2014 m. rugpjūčio 4 d., ypač į jo 100, 102 ir 107 straipsnius,
            atsižvelgdamas į Sutartį dėl Kroatijos Respublikos stojimo į Europos Sąjungą (toliau – Sąjunga) ir 2017 m. lapkričio 8 d. Kroatijos Respublikos deponuotą prisijungimo prie Susitarimo aktą,
            kadangi:

                        (1)

                        pagal Susitarimą ir šį sprendimą Centrine Afrika laikoma Kamerūno Respublika;

                        (2)

                        Susitarimas taikomas teritorijoms, kuriose taikoma Sutartis dėl Europos Sąjungos veikimo, toje Sutartyje nustatytomis sąlygomis, ir Kamerūno Respublikos teritorijai;

                        (3)

                        vadovaujantis Susitarimo 102 straipsnio 3 dalimi, EPS komitetas gali priimti sprendimą dėl pakeitimų, kurių gali prireikti į Sąjungą įstojus naujoms valstybėms narėms,

                  PRIĖMĖ ŠĮ SPRENDIMĄ:

               1 straipsnis
               Kroatijos Respublika, kaip Susitarimo Šalis, atitinkamai priima Susitarimo ir jo priedų, protokolų ir deklaracijų tekstus ir į juos atsižvelgia, kaip ir kitos Sąjungos valstybės narės.

               2 straipsnis
               Susitarimas iš dalies keičiamas taip: 107 straipsnis pakeičiamas taip:

                     „107 straipsnis
                     Autentiški tekstai
                     Šis susitarimas sudarytas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški.“.

               3 straipsnis
               Sąjunga perduoda Kamerūno Respublikai Susitarimo tekstą kroatų kalba.

               4 straipsnis

                  1.   Susitarimo nuostatos taikomos iš Kamerūno Respublikos į Kroatijos Respubliką ar iš Kroatijos Respublikos į Kamerūno Respubliką eksportuojamoms prekėms, kurios atitinka Susitarimo Šalių teritorijoje galiojančias kilmės taisykles ir kurios 2014 m. rugpjūčio 4 d. buvo vežamos arba laikinai saugomos muitinės sandėlyje arba laisvojoje zonoje Kamerūno Respublikoje arba Kroatijos Respublikoje.

                  2.   1 dalyje nurodytais atvejais lengvatinis režimas suteikiamas, jei importuojančios šalies muitinei per keturis mėnesius nuo šio sprendimo įsigaliojimo dienos pateikiamas eksportuojančios šalies muitinės atgaline data išduotas prekių kilmės įrodymas.

               5 straipsnis
               Kamerūno Respublika įsipareigoja dėl Kroatijos Respublikos stojimo į Europos Sąjungą neteikti ieškinių ir reikalavimų, neperduoti klausimų, nekeisti ir neatšaukti jokių nuolaidų pagal 1994 m. Bendrojo susitarimo dėl muitų tarifų ir prekybos (GATT) XXIV 6 dalį ir XXVIII straipsnį arba Bendrojo susitarimo dėl prekybos paslaugomis (GATS) XXI straipsnį.

               6 straipsnis
               Šis sprendimas įsigalioja jo pasirašymo dieną.
               Tačiau 3 ir 4 straipsniai taikomi nuo 2014 m. rugpjūčio 4 d.

               Priimta …

                     Kamerūno Respublikos vardu

                     Europos Sąjungos vardu


title: 2018 m. spalio 15 d. Tarybos sprendimas (ES) 2018/1572, Sąjungoje taikyti Jungtinių Tautų Europos ekonomikos komisijos taisykles Nr. 9, 63 ir 92 dėl suvienodintų triračių transporto priemonių, mopedų ir L kategorijos transporto priemonių pakaitinių išmetimo triukšmo slopinimo sistemų patvirtinimo, atsižvelgiant į jų skleidžiamą triukšmą, nuostatų

text:
19.10.2018

                  LT

                  Europos Sąjungos oficialusis leidinys

                  L 262/55

         TARYBOS SPRENDIMAS (ES) 2018/1572
         2018 m. spalio 15 d.
         Sąjungoje taikyti Jungtinių Tautų Europos ekonomikos komisijos taisykles Nr. 9, 63 ir 92 dėl suvienodintų triračių transporto priemonių, mopedų ir L kategorijos transporto priemonių pakaitinių išmetimo triukšmo slopinimo sistemų patvirtinimo, atsižvelgiant į jų skleidžiamą triukšmą, nuostatų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 114 ir 207 straipsnius kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos sprendimu 97/836/EB (1) Sąjunga prisijungė prie Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (2);

                     (2)

                     suderinus Jungtinių Tautų Europos ekonomikos komisijos (toliau – UNECE) taisyklės Nr. 9 „Suvienodintos L2, L4 ir L5 kategorijų transporto priemonių patvirtinimo, atsižvelgiant į skleidžiamą garsą, nuostatos“, UNECE taisyklės Nr. 63 „Suvienodintos L1 kategorijos transporto priemonių patvirtinimo, atsižvelgiant į skleidžiamą garsą, nuostatos“ ir UNECE taisyklės Nr. 92 „Vienodos nuostatos dėl L1, L2, L3, L4 ir L5 kategorijų transporto priemonėms skirtų pakaitinių išmetimo triukšmo slopinimo sistemų (NORESS) patvirtinimo atsižvelgiant į skleidžiamą garsą“ (toliau – JT taisyklės Nr. 9, 63 ir 92) reikalavimus, siekiama pašalinti technines kliūtis pataisyto 1958 m. susitarimo Susitariančiųjų šalių tarpusavio prekybai motorinėmis transporto priemonėmis ir užtikrinti, kad šios transporto priemonės atitiktų aukštus saugos ir apsaugos standartus. L kategorijos transporto priemonėms priklauso lengvosios transporto priemonės, kaip antai motoriniai dviračiai, dviračiai ar triračiai mopedai, motociklai su lopšeliu ar be jo, triračiai ir keturračiai;

                     (3)

                     Europos Parlamento ir Tarybos reglamentu (ES) Nr. 168/2013 (3) ir Komisijos deleguotuoju reglamentu (ES) Nr. 134/2014 (4) reikalaujama priimti dviračių ir triračių transporto priemonių bei keturračių leidžiamų garso lygių ir pakaitinių išmetimo triukšmo slopinimo sistemų reikalavimus ir bandymo procedūras;

                     (4)

                     Reglamento (ES) Nr. 168/2013 IV, V ir VI prieduose ir Reglamento (ES) Nr. 134/2014 IX priede nustatyti L kategorijos transporto priemonių tipo patvirtinimo, atsižvelgiant į leidžiamą triukšmo lygį ir išmetimo sistemą, reikalavimai;

                     (5)

                     Sąjunga, prisijungusi prie pataisyto 1958 m. susitarimo, prisijungė prie įvairių JT taisyklių, išvardytų Sprendimo 97/836/EB II priede. JT taisyklių Nr. 9, 63 ir 92 tame sąraše nebuvo;

                     (6)

                     kaip numatyta Sprendimo 97/836/EB 3 straipsnio 3 dalyje ir vadovaudamasi pataisyto 1958 m. susitarimo 1 straipsnio 7 dalimi, Sąjunga gali nuspręsti taikyti vieną, kai kurias ar visas JT taisykles, prie kurių ji nebuvo prisijungusi, kai prisijungė prie pataisyto 1958 m. susitarimo;

                     (7)

                     po to, kai pastaraisiais JT taisyklių Nr. 9, 63 ir 92 pakeitimais šios taisyklės buvo suderintos su atitinkamomis reglamentų (ES) Nr. 168/2013 ir (ES) Nr. 134/2014 techninėmis nuostatomis, siekiant nustatyti tarptautiniu lygiu suderintus bendrus reikalavimus Sąjungai tikslinga pradėti taikyti JT taisykles Nr. 9, 63 ir 92. Tuomet Sąjunga galėtų remtis vienu reikalavimų rinkiniu, pripažįstamu visame pasaulyje, visų pirma pataisyto 1958 m. susitarimo Susitariančiosiose šalyse,

               PRIĖMĖ ŠĮ SPRENDIMĄ:

            1 straipsnis
            Europos Sąjunga taiko UNECE taisyklę Nr. 9 „Suvienodintos L2, L4 ir L5 kategorijų transporto priemonių patvirtinimo, atsižvelgiant į skleidžiamą garsą, nuostatos“, UNECE taisyklę Nr. 63 „Suvienodintos L1 kategorijos transporto priemonių patvirtinimo, atsižvelgiant į skleidžiamą garsą, nuostatos“ ir UNECE taisyklę Nr. 92 „Vienodos nuostatos dėl L1, L2, L3, L4 ir L5 kategorijų transporto priemonėms skirtų pakaitinių išmetimo triukšmo slopinimo sistemų (NORESS) patvirtinimo atsižvelgiant į skleidžiamą garsą“.

            2 straipsnis
            Apie šį sprendimą Komisija praneša Jungtinių Tautų Generaliniam sekretoriui.

            3 straipsnis
            Šis sprendimas skirtas Komisijai.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               E. KÖSTINGER

            (1)  1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (OL L 346, 1997 12 17, p. 78).

            (2)  OL L 346, 1997 12 17, p. 81.

            (3)  2013 m. sausio 15 d. Europos Parlamento ir Tarybos reglamentas (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros (OL L 60, 2013 3 2, p. 52).

            (4)  2013 m. gruodžio 16 d. Komisijos deleguotasis reglamentas (ES) Nr. 134/2014, kuriuo Europos Parlamento ir Tarybos reglamentas (ES) Nr. 168/2013 papildomas aplinkosauginio ir varymo sistemų veiksmingumo reikalavimais ir iš dalies keičiamas jo V priedas, (OL L 53, 2014 2 21, p. 1).


title: 2018 m. lapkričio 7 d. Komisijos sprendimas (ES) 2018/1701 dėl pasiūlytos piliečių iniciatyvos „Privalomas nevegetariškų, vegetariškų ar veganiškų maisto produktų ženklinimas“ (pranešta dokumentu Nr. C(2018) 7300)

text:
13.11.2018

                  LT

                  Europos Sąjungos oficialusis leidinys

                  L 285/80

         KOMISIJOS SPRENDIMAS (ES) 2018/1701
         2018 m. lapkričio 7 d.
         dėl pasiūlytos piliečių iniciatyvos „Privalomas nevegetariškų, vegetariškų ar veganiškų maisto produktų ženklinimas“

               (pranešta dokumentu Nr. C(2018) 7300)

         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „Privalomas nevegetariškų, vegetariškų ar veganiškų maisto produktų ženklinimas“ dalykas yra „Vegetarams ar veganams skirtų maisto produktų ženklinimas“;

                     (2)

                     pasiūlytos piliečių iniciatyvos tikslai įvardyti taip: „Visoje Europoje vegetarams ir veganams sunku atpažinti tinkamą maistą. Kad galėtume nustatyti, ar maisto produktas tinkamas pirkti, turime įdėmiai išanalizuoti jo sudedamųjų dalių sąrašą, nuolat galvodami apie dviprasmiškai skambančias sudedamąsias dalis, kurios gali būti augalinės arba gyvulinės kilmės. Padėtį komplikuoja ir tai, kad ES nėra vienos bendros kalbos. Todėl siūlome priimti teisės aktus, reikalaujančius visus maisto produktus ženklinti vienu iš trijų paprastų ženklų, reiškiančių: „nevegetariškas“, „vegetariškas“ arba „veganiškas“.“;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje nustatyta, inter alia, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     remiantis Sutarties dėl Europos Sąjungos veikimo (SESV) 114 straipsniu, gali būti priimtas Sutartims įgyvendinti reikalingas Sąjungos teisės aktas, kad būtų suderintos valstybių narių įstatymų ir kitų teisės aktų nuostatos, skirtos vidaus rinkai sukurti ir jos veikimui užtikrinti;

                     (6)

                     dėl visų nurodytų priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Sąjungos vertybėms, nustatytoms ES sutarties 2 straipsnyje;

                     (8)

                     todėl pasiūlyta piliečių iniciatyva „Privalomas nevegetariškų, vegetariškų ar veganiškų maisto produktų ženklinimas“ turėtų būti įregistruota,

               PRIĖMĖ ŠĮ SPRENDIMĄ:

            1 straipsnis
            Įregistruojama pasiūlyta piliečių iniciatyva „Privalomas nevegetariškų, vegetariškų ar veganiškų maisto produktų ženklinimas“.

            2 straipsnis
            Šis sprendimas įsigalioja 2018 m. lapkričio 12 d.

            3 straipsnis
            Šis sprendimas skirtas pasiūlytos piliečių iniciatyvos „Privalomas nevegetariškų, vegetariškų ar veganiškų maisto produktų ženklinimas“ organizatoriams (piliečių komiteto nariams), kuriems kaip kontaktiniai asmenys atstovauja Madeleina KAY ir Stefania DELPRETE.

            Priimta Briuselyje 2018 m. lapkričio 7 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.


title: 2018 m. lapkričio 26 d. Tarybos sprendimas (ES) 2018/1867 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo („Omnibus II“) (Tekstas svarbus EEE.)

text:
29.11.2018

                  LT

                  Europos Sąjungos oficialusis leidinys

                  L 304/29

         TARYBOS SPRENDIMAS (ES) 2018/1867
         2018 m. lapkričio 26 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo („Omnibus II“)
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 50, 53, 62 ir 114 straipsnius kartu su 218 straipsnio 9 dalimi,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, to susitarimo IX priedą, kuriame yra nuostatų dėl finansinių paslaugų;

                     (3)

                     į EEE susitarimą turi būti įtraukta Europos Parlamento ir Tarybos direktyva 2014/51/ES (3);

                     (4)

                     todėl EEE susitarimo IX priedas turėtų būti atitinkamai iš dalies pakeistas;

                     (5)

                     todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo IX priedo (Finansinės paslaugos) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 26 d.

                  Tarybos vardu

                  Pirmininkė

               J. BOGNER-STRAUSS

            (1)  OL L 305, 1994 11 30, p. 6.

            (2)  OL L 1, 1994 1 3, p. 3.

            (3)  2014 m. balandžio 16 d. Europos Parlamento ir Tarybos direktyva 2014/51/ES, kuria iš dalies keičiamos direktyvų 2003/71/EB ir 2009/138/EB bei reglamentų (EB) Nr. 1060/2009, (ES) Nr. 1094/2010 bei (ES) Nr. 1095/2010 nuostatos, kiek tai susiję su Europos priežiūros institucijos (Europos draudimo ir profesinių pensijų institucijos) ir Europos priežiūros institucijos (Europos vertybinių popierių ir rinkų institucijos) įgaliojimais (OL L 153, 2014 5 22, p. 1).

            PROJEKTAS
            EEE JUNGTINIO KOMITETO SPRENDIMAS Nr. …/2018
            … m. … … d.
            kuriuo iš dalies keičiamas EEE susitarimo IX priedas (Finansinės paslaugos)
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
            kadangi:

                        (1)

                        į EEE susitarimą turi būti įtraukta 2014 m. balandžio 16 d. Europos Parlamento ir Tarybos direktyva 2014/51/ES, kuria iš dalies keičiamos direktyvų 2003/71/EB ir 2009/138/EB bei reglamentų (EB) Nr. 1060/2009, (ES) Nr. 1094/2010 bei (ES) Nr. 1095/2010 nuostatos, kiek tai susiję su Europos priežiūros institucijos (Europos draudimo ir profesinių pensijų institucijos) ir Europos priežiūros institucijos (Europos vertybinių popierių ir rinkų institucijos) įgaliojimais (1);

                        (2)

                        todėl EEE susitarimo IX priedas turėtų būti atitinkamai iš dalies pakeistas,

                  PRIĖMĖ ŠĮ SPRENDIMĄ:

               1 straipsnis
               EEE susitarimo IX priedas iš dalies keičiamas taip:

                           1.

                           1 punktas (Europos Parlamento ir Tarybos direktyva 2009/138/EB) iš dalies keičiamas taip:

                                       i)

                                       įterpiama ši įtrauka:

                                                   „—

                                                      32014 L 0051: 2014 m. balandžio 16 d. Europos Parlamento ir Tarybos direktyva 2014/51/ES (OL L 153, 2014 5 22, p. 1).“;

                                       ii)

                                       įterpiamos šios adaptacijos:

                                                   „k)

                                                   nuorodos direktyvoje į EDPPI įgaliojimus pagal Europos Parlamento ir Tarybos reglamento (ES) Nr. 1094/2010 18 ir 19 straipsnius šio priedo 31h punkte numatytais atvejais ir laikantis šio punkto suprantamos kaip nuorodos į ELPA priežiūros institucijos įgaliojimus ELPA valstybių atžvilgiu;

                                                   l)

                                                   52 straipsnio 3 dalyje ir 77f straipsnio 1 dalyje po žodžio „Tarybai“ įterpiami žodžiai „ELPA priežiūros institucijai, ELPA valstybių nuolatiniam komitetui“;

                                                   m)

                                                   65a straipsnyje po žodžio „EDPPI“ įterpiami žodžiai „arba tam tikrais atvejais ELPA priežiūros institucija“;

                                                   n)

                                                   70 straipsnyje nuorodos į „Europos centrinių bankų sistemos (ECBS) centrinius bankus“ ir „ECBS centrinius bankus“, be jų reikšmės direktyvoje, apima ir ELPA valstybių nacionalinius centrinius bankus;

                                                   o)

                                                   138 straipsnio 4 dalyje dėl ELPA valstybių žodis „EDPPI“ pakeičiamas žodžiais „ELPA priežiūros institucija“, o žodžiai „kurį paskelbia EDPPI“ pakeičiami žodžiais „kurį paskelbia ELPA priežiūros institucija, remdamasi EDPPI parengtais projektais“;

                                                   p)

                                                   Iš ELPA valstybių gauta informacija EDPPI nesikeičia pagal susitarimus dėl bendradarbiavimo, sudarytus su trečiąja šalimi ar jų institucijomis, kaip nurodyta 172 straipsnio 4 dalies e punkte arba 260 straipsnio 5 dalies e punkte, be aiškaus ją pateikusių kompetentingų institucijų sutikimo, o atitinkamais atvejais ši informacija gali būti atskleidžiama tik tais tikslais, kuriems tos institucijos davė sutikimą;

                                                   q)

                                                   308b straipsnio 15 dalyje dėl ELPA valstybių žodžiai „2014 m. gegužės 23 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dieną“.“

                           2.

                           29b punktas (Europos Parlamento ir Tarybos direktyva 2003/71/EB), 31eb punktas (Europos Parlamento ir Tarybos reglamentas (EB) Nr. 1060/2009) ir 31i punktas (Europos Parlamento ir Tarybos reglamentas (ES) Nr. 1095/2010) papildomi šia įtrauka:

                                       „—

                                          32014 L 0051: 2014 m. balandžio 16 d. Europos Parlamento ir Tarybos direktyva 2014/51/ES (OL L 153, 2014 5 22, p. 1).“

                           3.

                           31h punktas (Europos Parlamento ir Tarybos reglamentas (ES) Nr. 1094/2010) papildomas taip:
                           „su pakeitimais, padarytais:

                                       —

                                          32014 L 0051: 2014 m. balandžio 16 d. Europos Parlamento ir Tarybos direktyva 2014/51/ES (OL L 153, 2014 5 22, p. 1).“

               2 straipsnis

                  Europos Sąjungos oficialiojo leidinio EEE priede skelbtinas Direktyvos 2014/51/ES tekstas islandų ir norvegų kalbomis yra autentiškas.

               3 straipsnis
               Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį (*1).

               4 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto sekretoriai

               (1)  OL L 153, 2014 5 22, p. 1.

               (*1)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2018 m. lapkričio 26 d. Tarybos sprendimas, kuriuo priimama Tarybos pozicija dėl 2018 finansinių metų Europos Sąjungos taisomojo biudžeto Nr. 6 projekto

text:
29.11.2018

                  LT

                  Europos Sąjungos oficialusis leidinys

                  C 430/1

         TARYBOS SPRENDIMAS
         2018 m. lapkričio 26 d.
         kuriuo priimama Tarybos pozicija dėl 2018 finansinių metų Europos Sąjungos taisomojo biudžeto Nr. 6 projekto
         (2018/C 430/01)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (1), ypač į jo 44 straipsnį,
         kadangi:

                     —

                     2017 m. lapkričio 30 d. buvo galutinai priimtas 2018 finansinių metų Sąjungos biudžetas (2),

                     —

                     2018 m. spalio 16 d. Komisija pateikė pasiūlymą dėl 2018 finansinių metų bendrojo biudžeto taisomojo biudžeto Nr. 6 projekto,

                     —

                     tam, kad 2018 m. bendrojo biudžeto taisomojo biudžeto Nr. 6 projektas galėtų būti priimtas iki metų pabaigos, Taryba turi veikti nedelsdama. Todėl, remiantis Tarybos darbo tvarkos taisyklių 3 straipsnio 3 dalimi, pagrįsta sutrumpinti aštuonių savaičių laikotarpį, skirtą nacionaliniams parlamentams informuoti, kaip nustatyta Protokolo (Nr. 1) 4 straipsnyje,

               NUSPRENDĖ:

            Vienintelis straipsnis
            Tarybos pozicija dėl 2018 finansinių metų Europos Sąjungos taisomojo biudžeto Nr. 6 projekto buvo priimta 2018 m. lapkričio 26 d.
            Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

            Priimta Briuselyje 2018 m. lapkričio 26 d.

                  Tarybos vardu

                  Pirmininkė

               J. BOGNER-STRAUSS

            (1)  OL L 193, 2018 7 30, p. 1.

            (2)  OL L 57, 2018 2 28, p. 1.


title: 2018 m. gruodžio 3 d. Tarybos sprendimas (BUSP) 2018/1884, kuriuo iš dalies keičiamas Sprendimas 2010/452/BUSP dėl Europos Sąjungos stebėsenos misijos Gruzijoje (EUMM Georgia) ir pratęsiamas jo galiojimas

text:
4.12.2018

                  LT

                  Europos Sąjungos oficialusis leidinys

                  L 308/41

         TARYBOS SPRENDIMAS (BUSP) 2018/1884
         2018 m. gruodžio 3 d.
         kuriuo iš dalies keičiamas Sprendimas 2010/452/BUSP dėl Europos Sąjungos stebėsenos misijos Gruzijoje (EUMM Georgia) ir pratęsiamas jo galiojimas
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2010 m. rugpjūčio 12 d. Taryba priėmė Sprendimą 2010/452/BUSP (1), kuriuo pratęstas Tarybos bendraisiais veiksmais 2008/736/BUSP (2) įsteigtos Europos Sąjungos stebėsenos misijos Gruzijoje (EUMM Georgia) įgaliojimų terminas;

                     (2)

                     2016 m. gruodžio 12 d. Taryba priėmė Sprendimą (BUSP) 2016/2238 (3), kuriuo EUMM Georgia įgaliojimų terminas pratęsiamas iki 2018 m. gruodžio 14 d. ir numatoma orientacinė finansavimo suma laikotarpiui iki 2017 m. gruodžio 14 d.;

                     (3)

                     2017 m. gruodžio 7 d. Taryba priėmė Sprendimą (BUSP) 2017/2263 (4), kuriame nustatyta orientacinė finansavimo suma laikotarpiui iki 2018 m. gruodžio 14 d.;

                     (4)

                     atlikus 2018 m. strateginę peržiūrą, Politinis ir saugumo komitetas rekomendavo pratęsti EUMM Georgia įgaliojimus iki 2020 m. gruodžio 14 d.;

                     (5)

                     Sprendimas 2010/452/BUSP turėtų būti atitinkamai iš dalies pakeistas;

                     (6)

                     EUMM Georgia bus vykdoma tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

               PRIĖMĖ ŠĮ SPRENDIMĄ:

            1 straipsnis
            Sprendimas 2010/452/BUSP iš dalies keičiamas taip:

                        1.

                        14 straipsnio 1 dalis papildoma šia pastraipa:
                        „Orientacinė finansavimo suma, skirta su misija susijusioms išlaidoms padengti nuo 2018 m. gruodžio 15 d. iki 2020 m. gruodžio 14 d., yra 38 200 000 EUR.“

                        2.

                        18 straipsnio antra pastraipa pakeičiama taip:
                        „Jis nustoja galioti 2020 m. gruodžio 14 d.“

            2 straipsnis
            Šis sprendimas įsigalioja jo priėmimo dieną.
            Jis taikomas nuo 2018 m. gruodžio 15 d.

            Priimta Briuselyje 2018 m. gruodžio 3 d.

                  Tarybos vardu

                  Pirmininkas

               N. HOFER

            (1)  2010 m. rugpjūčio 12 d. Tarybos sprendimas 2010/452/BUSP dėl Europos Sąjungos stebėsenos misijos Gruzijoje EUMM Georgia (OL L 213, 2010 8 13, p. 43).

            (2)  2008 m. rugsėjo 15 d. Tarybos bendrieji veiksmai 2008/736/BUSP dėl Europos Sąjungos stebėsenos misijos Gruzijoje (EUMM Georgia) (OL L 248, 2008 9 17, p. 26).

            (3)  2016 m. gruodžio 12 d. Tarybos sprendimas (BUSP) 2016/2238, kuriuo iš dalies keičiamas Sprendimas 2010/452/BUSP dėl Europos Sąjungos stebėsenos misijos Gruzijoje EUMM Georgia (OL L 337, 2016 12 13, p. 15).

            (4)  2017 m. gruodžio 7 d. Tarybos sprendimas (BUSP) 2017/2263, kuriuo iš dalies keičiamas Sprendimas 2010/452/BUSP dėl Europos Sąjungos stebėsenos misijos Gruzijoje (EUMM Georgia) (OL L 324, 2017 12 8, p. 51).


title: 2018 m. gruodžio 10 d. Tarybos sprendimas (BUSP) 2018/1930, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
10.12.2018

                  LT

                  Europos Sąjungos oficialusis leidinys

                  LI 313/5

         TARYBOS SPRENDIMAS (BUSP) 2018/1930
         2018 m. gruodžio 10 d.
         kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2014 m. kovo 17 d. Taryba priėmė Sprendimą 2014/145/BUSP (1);

                     (2)

                     po to, kai 2018 m. lapkričio 11 d. vadinamosiose „Donecko Liaudies Respublikoje“ ir „Luhansko Liaudies Respublikoje“ buvo surengti vadinamieji „rinkimai“, Taryba mano, kad į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti devyni asmenys;

                     (3)

                     Sprendimo 2014/145/BUSP priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Šio sprendimo priede išvardyti asmenys įtraukiami į Sprendimo 2014/145/BUSP priede pateiktą sąrašą.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2018 m. gruodžio 10 d.

                  Tarybos vardu

                  Pirmininkė

               F. MOGHERINI

            (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).

            PRIEDAS
            Į Sprendimo 2014/145/BUSP priede pateiktą asmenų sąrašą įtraukiami šie asmenys:

                           Vardas, pavardė

                           Identifikuojamoji informacija

                           Motyvai

                           Įtraukimo į sąrašą data

                           „167.

                           Olga Valerievna POZDNYAKOVA/Olga Valeryevna POZDNYAKOVA
                           (Ольга Валерьевна ПОЗДНЯКОВА)
                           Olga Valeriyivna POZDNYAKOVA
                           (Ольга Валеріївна Позднякова)

                           Gimimo data: 1982 3 30
                           Gimimo vieta: Shakhty (Šachtos), Rostov Oblast (Rostovo sritis), TSRS

                           Vadinamosios „Donecko Liaudies Respublikos“„Centrinės rinkimų komisijos“„pirmininkė“. Eidama šias pareigas ji dalyvavo organizuojant 2018 m. lapkričio 11 d. vadinamuosius „rinkimus“ vadinamojoje „Donecko Liaudies Respublikoje“ ir tokiu būdu aktyviai rėmė ir įgyvendino veiksmus bei politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                           2018 12 10

                           168.

                           Elena Valerievna KRAVCHENKO/Elena Valeryevna KRAVCHENKO
                           (Елена Валериевна КРАВЧЕНКО)
                           Olena Valeriyivna KRAVCHENKO
                           (Олена Валеріївна Кравченко)

                           Gimimo data: 1983 2 22
                           Gimimo vieta: Sverdlovsk (Ekaterinburg) (Sverdlovskas (Jekaterinburgas)), TSRS

                           Vadinamosios „Luhansko Liaudies Respublikos“„Centrinės rinkimų komisijos“„pirmininkė“. Eidama šias pareigas ji dalyvavo organizuojant 2018 m. lapkričio 11 d. vadinamuosius „rinkimus“ vadinamojoje „Luhansko Liaudies Respublikoje“ ir tokiu būdu aktyviai rėmė veiksmus ir įgyvendino politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                           2018 12 10

                           169.

                           Leonid Ivanovich PASECHNIK
                           (Леонид Иванович ПАСЕЧНИК)
                           Leonid Іvanovych PASICHNYK
                           (Леонід Іванович ПАСІЧНИК)

                           Gimimo data: 1970 3 15
                           Gimimo vieta: Voroshilovgrad – Luhansk (Vorošylovhradas – Luhanskas), Voroshilovgrad oblast (Vorošylovhrado sritis), Ukrainos TSR

                           Vadinamosios „Luhansko Liaudies Respublikos“„išrinktas vadovas“. Priimdamas ir eidamas šias pareigas, jis aktyviai rėmė ir įgyvendino veiksmus bei politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                           2018 12 10

                           170.

                           Vladimir Anatolievich BIDYOVKA/Vladimir Anatolievich BIDEVKA
                           (Владимир Анатольевич Бидёвка)
                           Volodymyr Anatoliyovych BIDIOVKA
                           (Володимир Анатолійович Бідьовка)

                           Gimimo data: 1981 3 7
                           Gimimo vieta: Makeevka (Donetsk oblast) (Makejevka, Donecko sritis)

                           Vadinamosios „Donecko Liaudies Respublikos“ vadinamosios „liaudies tarybos“„pirmininkas“. Priimdamas ir eidamas šias pareigas, jis aktyviai rėmė ir įgyvendino veiksmus bei politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                           2018 12 10

                           171.

                           Denis Nikolaevich MIROSHNICHENKO
                           (Денис Николаевич МИРОШНИЧЕНКО)

                           Gimimo data: 1987 12 8
                           Gimimo vieta: Luhansk (Luhanskas)

                           Vadinamosios „Luhansko Liaudies Respublikos“ vadinamosios „liaudies tarybos“„pirmininkas“. Priimdamas ir eidamas šias pareigas, jis aktyviai rėmė ir įgyvendino veiksmus bei politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                           2018 12 10

                           172.

                           Aleksey Alekseevich NAYDENKO
                           (Алексей Алексеевич Найденко)
                           Oleksii Oleksiyovych NAYDENKO
                           (Олексій Олексійович Найденко)

                           Gimimo data: 1980 6 2
                           Gimimo vieta: Donetsk (Doneckas)

                           Vadinamosios „Donecko Liaudies Respublikos“„Centrinės rinkimų komisijos“„pirmininko pavaduotojas“. Eidamas šias pareigas jis dalyvavo organizuojant 2018 m. lapkričio 11 d. vadinamuosius „rinkimus“ vadinamojoje „Donecko Liaudies Respublikoje“ ir tokiu būdu aktyviai rėmė ir įgyvendino politiką, kuria kenkiama Ukrainos teritoriniam vientisumui, suverenitetui ir nepriklausomybei, ir kuria toliau destabilizuojama padėtis Ukrainoje.

                           2018 12 10

                           173.

                           Vladimir Yurievich VYSOTSKIY
                           (Владимир Юрьевич Высоцкий)
                           Volodymyr Yuriyovych VYSOTSKYI
                           (Володимир Юрійович Висоцький)

                           Gimimo data: 1985 4 7
                           Gimimo vieta: Krymo Autonominė Respublika

                           Vadinamosios „Donecko Liaudies Respublikos“„Centrinės rinkimų komisijos“„sekretorius“. Eidamas šias pareigas jis dalyvavo organizuojant 2018 m. lapkričio 11 d. vadinamuosius „rinkimus“ vadinamojoje „Donecko Liaudies Respublikoje“ ir tokiu būdu aktyviai rėmė ir įgyvendino politiką, kuria kenkiama Ukrainos teritoriniam vientisumui, suverenitetui ir nepriklausomybei, ir kuria toliau destabilizuojama padėtis Ukrainoje.

                           2018 12 10

                           174.

                           Maksim Aleksandrovich SVIDCHENKO
                           (Максим Александрович Свидченко)
                           Maksym Oleksandrovych SVIDCHENKO
                           Максим Олександрович Свідченко

                           Gimimo data: 1978 4 6

                           Vadinamosios „Luhansko Liaudies Respublikos“„Centrinės rinkimų komisijos“„pirmininko pavaduotojas“. Eidamas šias pareigas jis dalyvavo organizuojant 2018 m. lapkričio 11 d. vadinamuosius „rinkimus“ vadinamojoje „Luhansko Liaudies Respublikoje“ ir tokiu būdu aktyviai rėmė ir įgyvendino politiką, kuria kenkiama Ukrainos teritoriniam vientisumui, suverenitetui ir nepriklausomybei, ir kuria toliau destabilizuojama padėtis Ukrainoje.

                           2018 12 10

                           175.

                           Ekaterina Vasilyevna TERESHCHENKO/Ekaterina Vasilievna TERESHCHENKO
                           (Екатерина Васильевна Терещенко)
                           Kateryna Vasylivna TERESHCHENKO
                           (Катерина Василівна Терещенко)

                           Gimimo data: 1986 5 31

                           Vadinamosios „Luhansko Liaudies Respublikos“„Centrinės rinkimų komisijos“„sekretorė“. Eidama šias pareigas ji dalyvavo organizuojant 2018 m. lapkričio 11 d. vadinamuosius „rinkimus“ vadinamojoje „Luhansko Liaudies Respublikoje“ ir tokiu būdu aktyviai rėmė ir įgyvendino politiką, kuria kenkiama Ukrainos teritoriniam vientisumui, suverenitetui ir nepriklausomybei, ir kuria toliau destabilizuojama padėtis Ukrainoje.

                           2018 12 10“


title: 2018 m. gruodžio 20 d. Tarybos sprendimas (ES) 2019/53 dėl pozicijos, kurios Europos Sąjungos vardu turi būti laikomasi Roterdamo konvencijos Šalių konferencijoje, dėl atitikties procedūrų

text:
14.1.2019

                  LT

                  Europos Sąjungos oficialusis leidinys

                  L 10/64

         TARYBOS SPRENDIMAS (ES) 2019/53
         2018 m. gruodžio 20 d.
         dėl pozicijos, kurios Europos Sąjungos vardu turi būti laikomasi Roterdamo konvencijos Šalių konferencijoje, dėl atitikties procedūrų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį ir 207 straipsnio 3 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (toliau – Konvencija), Sąjungos vardu buvo sudaryta Tarybos sprendimu 2006/730/EB (1) ir įsigaliojo 2004 m. vasario 24 d.;

                     (2)

                     remiantis Konvencijos 22 straipsniu, Šalių konferencija gali priimti papildomus Konvencijos priedus, susijusius su „procedūriniais, moksliniais, techniniais ir administraciniais klausimais“;

                     (3)

                     Šalių konferencijos 9-ajame eiliniame posėdyje, vyksiančiame 2019 m. balandžio 29 d.–gegužės 10 d., Šalys svarstys galimybę priimti papildomą procedūrinį priedą, kad būtų sukurtas mechanizmas, skirtas nuostatų nesilaikymo atvejams nustatyti, kaip reikalaujama Konvencijos 17 straipsnyje;

                     (4)

                     tikslinga nustatyti poziciją, kurios turi būti laikomasi Sąjungos vardu Šalių konferencijoje, nes papildomas procedūrinis priedas Sąjungai bus privalomas;

                     (5)

                     Sąjunga dar kartą patvirtina, kad labai svarbu skatinti ir visuotinai įsipareigoti siekti geresnio daugiašalių aplinkosaugos susitarimų ir standartų įgyvendinimo;

                     (6)

                     tiek, kiek Konvencijoje reglamentuojami klausimai priklauso tiek Sąjungos, tiek valstybių narių kompetencijai, Komisija ir valstybės narės turėtų glaudžiai bendradarbiauti priimant atitikties mechanizmą, kad Sąjungai būtų vieningai atstovaujama tarptautiniu mastu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi būsimoje Roterdamo konvencijos Šalių konferencijoje, yra pritarti prie šio sprendimo pridėtam teisės akto dėl atitikties projektui.
            Neesminiams prie šio sprendimo pridėto teisės akto dėl atitikties projekto pakeitimams, atsižvelgiant į pokyčius Šalių konferencijoje, Sąjungos atstovai, konsultuodamiesi su valstybėmis narėmis vietoje vykstančiuose koordinaciniuose posėdžiuose, gali pritarti be tolesnio Tarybos sprendimo.

            2 straipsnis
            Šis sprendimas įsigalioja jo priėmimo dieną.

            3 straipsnis
            Šis sprendimas skelbiamas Europos Sąjungos oficialiajame leidinyje.

            Priimta Briuselyje 2018 m. gruodžio 20 d.

                  Tarybos vardu

                  Pirmininkė

               E. KÖSTINGER

            (1)  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).

            PRIEDAS

               Sprendimo projektas RC-9/[]: Roterdamo konvencijos atitikties procedūros ir mechanizmai

               Pateikė …

               Nusprendžia priimti Konvencijos VII priedą, kuriame nustatomos Roterdamo konvencijos atitikties procedūros ir mechanizmai, išdėstyti šio sprendimo priede.

               Priedėlis

                  VII priedas. Roterdamo konvencijos atitikties procedūros ir mechanizmai

                           1.

                           Įsteigiamas Atitikties komitetas (toliau – Komitetas).

                     Nariai

                           2.

                           Komitetą sudaro 15 narių. Narius skiria Šalys, o juos renka Šalių konferencija, atsižvelgdama į nešališką geografinį atstovavimą penkioms regioninėms Jungtinių Tautų grupėms.

                           3.

                           Nariai turi turėti su Konvencijos dalyku susijusių žinių ir specialią kvalifikaciją. Jie dirba objektyviai ir gina Konvencijos interesus.

                     Narių išrinkimas

                           4.

                           Per pirmąjį posėdį po šio priedo įsigaliojimo Šalių konferencija išrenka aštuonis Komiteto narius vienai kadencijai ir septynis narius dviem kadencijoms. Šalių konferencija kiekviename kitame eiliniame posėdyje dviem pilnoms kadencijoms išrenka naujus narius, pakeisiančius narius, kurių kadencija baigėsi arba netrukus baigsis. Nariai dirba ne daugiau kaip dvi kadencijas iš eilės. Šiame priede sąvoka „kadencija“ reiškia laikotarpį, kuris prasideda vieno eilinio Šalių konferencijos posėdžio pabaigoje ir baigiasi kito eilinio Šalių konferencijos posėdžio pabaigoje.

                           5.

                           Jei Komiteto narys atsistatydina arba dėl kitos priežasties negali užbaigti savo kadencijos arba vykdyti savo pareigų, tą narį paskyrusi Šalis paskiria pakaitinį narį likusiai kadencijos daliai.

                     Pareigūnai

                           6.

                           Komitetas išsirenka savo pirmininką. Pirmininko pavaduotoją ir pranešėją rotacijos principu pagal Šalių konferencijos darbo tvarkos taisyklių 30 taisyklę renka Komitetas.

                     Posėdžiai

                           7.

                           Komitetas prireikus rengia posėdžius, jei įmanoma, Šalių konferencijos ar kitų Konvencijos organų posėdžių metu.

                           8.

                           Atsižvelgiant į 9 punktą, Komiteto posėdžiai yra atviri Šalims ir visuomenei, išskyrus atvejus, kai Komitetas nusprendžia kitaip.
                           Kai Komitetas nagrinėja pranešimus pagal 12 arba 13 punktą, Komiteto posėdžiai yra atviri Šalims ir uždari visuomenei, išskyrus atvejus, kai Šalis, kurios atitiktis kelia klausimų, nutaria kitaip.
                           Šalys arba stebėtojai, kuriems posėdis yra atviras, neturi teisės dalyvauti posėdyje, išskyrus atvejus, kai Komitetas ir Šalis, kurios atitiktis kelia klausimų, nutaria kitaip.

                           9.

                           Kai pranešimas teikiamas dėl Šalies galimo nuostatų nesilaikymo atvejo, ji kviečiama dalyvauti Komitetui svarstant pranešimą. Tačiau tokia Šalis negali dalyvauti rengiant ir priimant Komiteto rekomendaciją ar išvadą.

                           10.

                           Komitetas deda visas pastangas, kad visais esminiais klausimais susitartų bendru sutarimu. Jei tai neįmanoma, ataskaitoje turi būti pateiktos visų Komiteto narių nuomonės. Jei visos pastangos pasiekti bendrą sutarimą išnaudotos ir susitarimas nepasiektas, bet koks sprendimas, kaip paskutinė priemonė, priimamas keturių penktadalių dalyvaujančių ir balsuojančių narių dauguma arba aštuonių narių, atsižvelgiant į tai, kuris skaičius didesnis. Kvorumą sudaro dešimt Komiteto narių.

                           11.

                           Kiekvienas Komiteto narys bet kurio klausimo, kurį svarsto Komitetas, atžvilgiu vengia tiesioginių ar netiesioginių interesų konfliktų. Jei narys susiduria su tiesioginiu arba netiesioginiu interesų konfliktu arba jis yra Šalies, kurios atitiktis kelia klausimų, pilietis, tas narys turi informuoti apie tai Komitetą prieš svarstant klausimą. Atitinkamas narys nedalyvauja rengiant ir priimant su tuo klausimu susijusią Komiteto rekomendaciją.

                           12.

                           Pranešimus raštu per Sekretoriatą gali teikti (kai taikomi a ir b papunkčiai):

                                       a)

                                       Šalis, kuri mano, kad, nepaisant visų pastangų, ji negali arba negalės laikytis tam tikrų įsipareigojimų pagal Konvenciją. Tokiame pranešime turėtų būti pateikta išsami informacija apie konkrečius susijusius įsipareigojimus ir įvertinta priežastis, dėl kurios Šalis negali įvykdyti tų įsipareigojimų. Jei įmanoma, galima pateikti patvirtinamosios informacijos arba nurodyti, kur galima rasti tokios patvirtinamosios informacijos. Pranešime galima pateikti pasiūlymų dėl sprendimų, kurie, Šalies manymu, gali būti tinkamiausi atsižvelgiant į konkrečius jos poreikius;

                                       b)

                                       Šalis, kuriai daromas arba gali būti daromas tiesioginis poveikis dėl to, kad kita Šalis tariamai nesilaiko Konvencijos įsipareigojimų. Šalis, ketinanti pateikti pranešimą pagal šį papunktį, prieš tai darydama turėtų pasikonsultuoti su Šalimi, kurios atitiktis kelia klausimų. Pranešime turėtų būti pateikta išsami informacija apie konkrečius susijusius įsipareigojimus, taip pat informacija, pagrindžianti pranešimą, įskaitant tai, kaip tai Šaliai daromas arba gali būti padarytas poveikis.

                           13.

                           Kad galėtų įvertinti galimus sunkumus, su kuriais Šalys susiduria vykdydamos savo įsipareigojimus pagal Konvencijos 4 straipsnio 1 dalį, 5 straipsnio 1 ir 2 dalis ir 10 straipsnį, Komitetas, iš Sekretoriato gavęs tokių Šalių pagal tas nuostatas pateiktą informaciją, raštu praneša Šaliai apie šią problemą. Jei klausimas neišsprendžiamas per 90 dienų konsultuojantis su atitinkama Šalimi per Sekretoriatą ir Komitetas svarsto klausimą toliau, jis tai daro pagal 16–24 punktus.

                           14.

                           Sekretoriatas per dvi savaites nuo pranešimų gavimo perduoda tuos pagal 12 punkto a papunktį pateiktus pranešimus Komiteto nariams svarstyti kitame Komiteto posėdyje.

                           15.

                           Sekretoriatas per dvi savaites nuo tada, kai gavo bet kurią pagal 12 punkto b papunktį arba pagal 13 punktą pateiktą informaciją, nusiunčia jos kopiją Šaliai, kurios atitiktis Konvencijai kelia klausimų, ir Komiteto nariams svarstyti kitame Komiteto posėdyje.

                           16.

                           Šalys, kurių atitiktis kelia klausimų, gali pateikti atsakymų arba pastabų kiekvienu šiame sprendime aprašyto proceso etapu.

                           17.

                           Nepažeidžiant 16 dalies nuostatų, papildoma informacija, kurią Šalis, kurios atitiktis kelia klausimų, pateikė atsakydama į pranešimą, per tris mėnesius nuo tos dienos, kurią buvo gautas tos Šalies pranešimas, turėtų būti perduota Sekretoriatui, nebent tam tikros bylos aplinkybės reikalauja ilgesnio laikotarpio. Tokia informacija nedelsiant perduodama Komiteto nariams svarstyti kitame Komiteto posėdyje. Jei pranešimas pateiktas pagal 12 punkto b papunktį, Sekretoriatas informaciją perduoda ir pranešimą pateikusiai Šaliai.

                           18.

                           Komitetas gali nuspręsti nenagrinėti pranešimų, kurie, jo manymu, yra:

                                       a)

                                          de minimis;

                                       b)

                                       akivaizdžiai nepagrįsti.

                     Palankių sąlygų sudarymas

                           19.

                           Komitetas svarsto visą pagal 12 punktą arba pagal 13 punktą pateiktą informaciją, siekdamas nustatyti problemos faktus ir pagrindines priežastis ir padėti ją išspręsti, atsižvelgdamas į Konvencijos 16 straipsnį. Šiuo tikslu Komitetas Šaliai gali teikti:

                                       a)

                                       konsultacijas;

                                       b)

                                       neprivalomas rekomendacijas;

                                       c)

                                       visą papildomą informaciją, kurios reikia, kad Šalis galėtų parengti atitikties planą, įskaitant terminus ir tikslus.

                     Galimos atitikties problemų sprendimo priemonės

                           20.

                           Jei, atlikęs 19 punkte nustatytą palankių sąlygų sudarymo procedūrą ir atsižvelgdamas į su atitiktimi susijusių sunkumų priežastį, pobūdį, sunkumą ir dažnumą (įskaitant finansinius ir techninius Šalių, kurių atitiktis kelia klausimų, pajėgumus), Komitetas mano, kad būtina siūlyti tolesnių priemonių, skirtų su Šalies atitiktimi susijusioms problemoms spręsti, jis gali rekomenduoti, kad Šalių konferencijoje (neviršijant jos įgaliojimų pagal Konvencijos 18 straipsnio 5 dalies c punktą) būtų apsvarstytos šios atitikties užtikrinimo priemonės, kurių galima imtis pagal tarptautinę teisę:

                                       a)

                                       tolesnės paramos susijusiai Šaliai teikimas pagal Konvenciją, be kita ko, kai tinkama, palankių sąlygų naudotis finansiniais ištekliais bei technine pagalba ir stiprinti gebėjimus sudarymas;

                                       b)

                                       konsultacijų dėl atitikties ateityje teikimas, siekiant padėti Šalims įgyvendinti Konvencijos nuostatas ir skatinti visų Šalių bendradarbiavimą;

                                       c)

                                       reikalavimas, kad atitinkama Šalis atnaujintų informaciją apie savo pastangas;

                                       d)

                                       pareiškimas, kuriuo išreiškiamas susirūpinimas dėl galimo nuostatų nesilaikymo ateityje;

                                       e)

                                       pareiškimas, kuriuo išreiškiamas susirūpinimas dėl to, kad nuostatų nesilaikoma dabar;

                                       f)

                                       kreipimasis į atsakingąjį sekretorių, kad būtų paviešinti nuostatų nesilaikymo atvejai;

                                       g)

                                       rekomendacija, kad nuostatų nesilaikanti Šalis imtųsi priemonių dėl nuostatų nesilaikymo ir išspręstų problemą.

                     Informacijos tvarkymas

                           21.

                                          1.

                                          Komitetas reikalingą informaciją gali gauti per Sekretoriatą:

                                                      a)

                                                      iš Šalių;

                                                      b)

                                                      iš susijusių šaltinių tiek, kiek, jo manymu, tai būtina ir tinkama, gavęs išankstinį atitinkamos Šalies sutikimą arba vykdydamas Šalių konferencijos nurodymus;

                                                      c)

                                                      taikydamas Konvencijos koordinavimo mechanizmą arba iš susijusių tarpvyriausybinių organizacijų. Komitetas atitinkamai Šaliai pateikia šią informaciją ir pakviečia ją pateikti susijusių pastabų.

                                          2.

                                          Komitetas taip pat gali prašyti Sekretoriato pateikti informaciją (atitinkamais atvejais – ataskaitos forma) apie Komiteto svarstomus klausimus.

                           22.

                           Siekdamas pagal 25 punktą nagrinėti su bendrąja atitiktimi susijusias sistemines problemas Komitetas gali:

                                       a)

                                       prašyti informacijos iš visų Šalių;

                                       b)

                                       remdamasis atitinkamomis Šalių konferencijos rekomendacijomis, prašyti susijusios informacijos iš visų patikimų šaltinių ir išorės ekspertų ir

                                       c)

                                       konsultuotis su Sekretoriatu ir pasinaudoti jo patirtimi ir žinių baze.

                           23.

                           Atsižvelgdamas į Konvencijos 14 straipsnį, Komitetas, bet kuri Šalis ir bet kuris Komiteto svarstymuose dalyvaujantis asmuo saugo konfidencialiai gautos informacijos konfidencialumą.

                     Stebėsena

                           24.

                           Atitikties komitetas turėtų stebėti veiksmų, kurių buvo imtasi pagal 19 arba 20 punktą, pasekmes.

                     Su bendrąja atitiktimi susijusios problemos

                           25.

                           Atitikties komitetas gali nagrinėti su bendrąja atitiktimi susijusias sistemines problemas, kurios svarbios visoms Šalims, jeigu:

                                       a)

                                       to prašo Šalių konferencija;

                                       b)

                                       Komitetas, remdamasis iš Šalių gauta ir Komitetui pateikta informacija, kurią Sekretoriatas gavo ir Komitetui pateikė veikdamas pagal savo funkcijas pagal Konvenciją, nusprendžia, kad reikia išnagrinėti bendrą nuostatų nesilaikymo problemą ir apie ją pateikti ataskaitą Šalių konferencijai.

                     Ataskaitos Šalių konferencijai

                           26.

                           Komitetas kiekviename eiliniame Šalių konferencijos posėdyje pateikia ataskaitą, kurioje aptariamas:

                                       a)

                                       Komiteto atliktas darbas;

                                       b)

                                       Komiteto išvados arba rekomendacijos;

                                       c)

                                       būsima Komiteto darbo programa, įskaitant numatomų posėdžių, kurie, jo manymu, yra būtini jo darbo programai vykdyti, tvarkaraštį, kad Šalių konferencija galėtų ją apsvarstyti ir patvirtinti.

                     Kiti pagalbiniai organai

                           27.

                           Jeigu Komiteto veikla tam tikrais klausimais sutampa su kito Roterdamo konvencijos organo atsakomybe, Šalių konferencija gali nurodyti Komitetui konsultuotis su tuo organu.

                     Keitimasis informacija pagal kitus atitinkamus daugiašalius aplinkos susitarimus

                           28.

                           Atitinkamais atvejais Komitetas Šalių konferencijos prašymu arba tiesiogiai gali prašyti konkrečios informacijos iš atitikties komitetų, dirbančių pavojingųjų medžiagų ir atliekų srityje pagal kitus atitinkamus daugiašalius aplinkos susitarimus, ir informuoti apie šią veiklą Šalių konferenciją.

                     Atitikties mechanizmo peržiūra

                           29.

                           Šalių konferencija reguliariai peržiūri šiame priede nustatytų procedūrų ir mechanizmų įgyvendinimą.

                     Sąsaja su ginčų sprendimu

                           30.

                           Šios procedūros ir mechanizmai turi nepažeisti Konvencijos 20 straipsnio.